রেস্টুরেন্টের ব্যবস্থাপক-কাম-কুক-কাম-ওয়েটার মা-মেয়েকে ‘খামসা হামনিদা’ জানিয়ে বেরিয়ে আসি ভিলেজের রাস্তায়। এই রকম অসম্ভব একটা ভোজনের আয়োজন করার জন্য জেকে-জিমিনকে ধন্যবাদ জানাই। কোরিয়ার জীবনযাত্রার ব্যয়ের তুলনায় খাবার খুব ব্যয়বহুল বলা চলে না। আমাদের জনপ্রতি খরচ বিশ হাজার ওয়ন। বাংলাদেশি পনের শ` টাকার একটু বেশি। গত কোরবানির ঈদে নামাজ পড়তে গেছি সিউলের ইতোয়ান মসজিদে। নামাজ শেষে দল বেঁধে লাঞ্চ একটা তুর্কী রেস্তোরায়। বুফে সিস্টেমে খাওয়া। আমার পনের হাজার ওয়ন প্রায় জলে গেছে। সেই তুলনায় হ্যানক ভিলেজের এই মধ্যাহ্নভোজ সত্যিই অতুলনীয়। স্মৃতিময় হয়ে থাকবে।